Veilingverbod geld nou landwyd | Maroela Media
'n Landwye verbod geld voortaan op veeveilings as deel van ingrypende maatreëls om die jongste uitbreking van bek-en-klouseer hok te slaan.
Die minister van landbou, Thoko Didiza, het die besluit Woensdag in die Staatskoerant afgekondig.
Die verbod geld vir alle samekomste van diere, hetsy dit skoue, veilings, vir spekulasiedoeleindes of enige ander byeenkomste is. Die verbod is van toepassing op alle lewende gesplete hoefdiere wat na een bestemming geneem word vanaf meer as een plek van oorsprong.
Die jongste uitbreking is aanvanklik in die Molemole-distrik in Limpopo aangemeld, ná nóg 'n uitbreking van die siekte in die Vhembe-distrik vroeër vanjaar. Die verbod op veilings het eers net in Limpopo, Mpumalanga, Gauteng en Noordwes gegeld.
Gerhard Schutte, uitvoerende hoof van die Rooivleisprodusente-organisasie (RPO), het gesê hoewel die besluit uiters ingrypend is, is dit ook 'n noodsaaklike een.
Schutte het gesê nagenoeg 1,2 miljoen huishoudings in Suid-Afrika besit vee – dit sluit kommersiële en opkomende boere in. "Dit het 'n uitwerking op groot en kleinboere, dit raak die hele platteland," het hy gesê.
Die RPO vra ook dat die minister 'n ramp afkondig, wat beteken ander wetgewing geld en bykomende hulpbronne word dadelik beskikbaar gestel. Bykomende kundigheid kan dan ook ingebring word.
Schutte het gesê die departement moet alle beskikbare hulpmiddels inspan om vas te stel presies wáár die siekte voorkom en wat die omvang daarvan is. Sodra dit gedoen is, kan die situasie doeltreffender bestuur word.
"Ons het die weermag en die polisie nodig om die geraakte gebied toe te hou, maar ons moet eers bepaal wáár die geraakte gebiede is," het Schutte gesê.
Hy het gesê die siekte – en daaropvolgende maatreëls – het verreikende gevolge vir boere, en dat die departement die situasie met die nodige erns móét hanteer. "Die verbod is in belang van die bedryf, maar dit is 'n drastiese stap met 'n groot uitwerking op produsente. Die departement moet nou net so drasties iets daaraan begin doen."
Bek-en-klouseer is 'n hoogs aansteeklike virus wat beeste, varke, skape, bokke en ander gesplete hoefdiere raak. Die siekte raak mense glad nie en dit is heeltemal veilig om produkte van dié gesplete hoefdiere, soos melk en vleis, te eet. Een-tot-een-transaksies is steeds toelaatbaar as 'n veearts die diere bek-en-klouseer-vry sertifiseer en diere kan steeds by 'n abattoir geslag word.
Schutte het gesê die produsenteprys het boonop die afgelope ruk gedaal, wat goeie nuus is vir verbruikers wat beoog om die vakansietafels onder die vleis te laat kreun.
bek-en-klouseer boere In die nuus landbou Rooivleisprodusente-organisasie
LUR waarsku oor die weerhouding van rapporte
Waar is rooivleis goedkoper sê my dan ry ek nou soontoe om te gaan koop
Snaaks maar in die winkels sien mens geen daling in die prys nie. Dit word eerder duurder as goedkoper. Laat ons asb weet waar daardie goedkoop vleis is.
Boer jys so reg. Daar is enorme gevolge. Maar ja, dit is as jy van n gewone koffie masjien n George Clooney espresso 1 maak
Die ouens in die rural gebiede waar die beeste vry loop steur hulle nie aan enige regulasies nie. Dit raak al hoe moeiliker om bek en klou siekte te bekamp.
Wat help dit om veilings te stop, trokke en sleepwaentjies ry die wereld vol, padblokkades sou gewerk het, maar die kommandos was die enigste wat dit kon regdoen en 24 uur landwyd, nou is daar niemand, die Sapd en weermag kan jy met n suigstokkie omkoop, niemand keer straatslagters ens nie